Návrh

**Zákon**

z ... 2020

**o zrušení osobitného odvodu vybraných finančných inštitúcií a o niektorých opatreniach súvisiacich s jeho zrušením**

Národná rada Slovenskej republiky sa uzniesla na tomto zákone:

§ 1

1. Od 1. januára 2021 zaniká povinnosť platiť osobitný odvod bankou a pobočkou zahraničnej banky; tým nie sú dotknuté ustanovenia odsekov 4 až 7.
2. Zostatok finančných prostriedkov osobitného odvodu zostáva po vysporiadaní podľa odseku 5 štátnym finančným aktívom.[[1]](#footnote-1))
3. Konania podľa zákona účinného do 31. decembra 2020 právoplatne neskončené do 31. decembra 2020 sa dokončia podľa zákona účinného do 31. decembra 2020.
4. Ak banka alebo pobočka zahraničnej banky zistí, že uhradila splátku osobitného odvodu podľa zákona účinného do 31. decembra 2020 vo vyššej výške ako bola povinná, do 31. marca 2021 informuje o tom Úrad pre vybrané hospodárske subjekty (ďalej len „úrad“).[[2]](#footnote-2)) Ak úrad zistí, že banka alebo pobočka zahraničnej banky uhradila splátku osobitného odvodu podľa zákona účinného do 31. decembra 2020 vo vyššej výške, ako bola povinná, do 31. marca 2021 informuje o tom banku alebo pobočku zahraničnej banky. Rozdiel súm uhradenej splátky osobitného odvodu a splátky osobitného odvodu, ktorú bola banka alebo pobočka zahraničnej banky povinná uhradiť, úrad banke alebo pobočke zahraničnej banky vráti v lehote do 30 dní odo dňa doručenia informácie podľa prvej vety alebo druhej vety.
5. Ak bola uhradená splátka osobitného odvodu podľa odseku 4 prevedená na príslušný účet štátnych finančných aktív podľa § 5 ods. 3 druhej vety zákona účinného do 31. decembra 2020, Ministerstvo financií Slovenskej republiky je oprávnené štátne finančné aktíva znížiť o sumu rovnajúcu sa rozdielu podľa odseku 4 tretej vety, ktorú zašle na základe žiadosti úradu na účet určený úradom.
6. Ak banka alebo pobočka zahraničnej banky uhradila v roku 2020 splátku osobitného odvodu, ktorá sa podľa osobitného predpisu[[3]](#footnote-3)) neuhrádzala, úrad jej takúto uhradenú splátku vráti, ak banka alebo pobočka zahraničnej banky úrad o jej vrátenie požiada do 31. marca 2021.
7. Ak banka alebo pobočka zahraničnej banky uhradila splátku osobitného odvodu podľa zákona účinného do 31. decembra 2020 v nižšej výške, ako bola povinná, na postup úradu sa použije § 5 zákona účinného do 31. decembra 2020; postup podľa § 5 zákona účinného do 31. decembra 2020 sa použije aj na účely preverovania správnosti výšky uhradeného osobitného odvodu podľa zákona účinného do 31. decembra 2020.
8. Právnická osoba so 100-percentnou majetkovou účasťou štátu podľa predpisov účinných do 31. decembra 2020
9. je oprávnená vykonávať činnosť až do vysporiadania všetkých práv a povinností vyplývajúcich z odkupovania pohľadávok podľa predpisov účinných do 31. decembra 2020,
10. je povinná znižovať vlastné zdroje financovania vo výške príjmov z ich použitia podľa § 4 ods. 3 tretej vety zákona účinného do 31. decembra 2020 a previesť ich bezodkladne do štátnych finančných aktív.
11. Právnická osoba so 100-percentnou majetkovou účasťou štátu je povinná uplatňovať voči dlžníkom vymáhateľné pohľadávky, ktoré vznikli z jej činnosti podľa predpisov účinných do 31. decembra 2020, spolu s úrokom vo výške 2% ročne až do splatenia pohľadávok; to neplatí, ak je dlžník z iného právneho dôvodu povinný platiť úrok v inej výške.

§ 2

Zrušujú sa:

1. zákon č. 384/2011 Z. z. o osobitnom odvode vybraných finančných inštitúcií a o doplnení niektorých zákonov v znení zákona č. 233/2012 Z. z., zákona č. 87/2015 Z. z.,
zákona č. 437/2015 Z. z., zákona č. 281/2016 Z. z. a zákona č. 463/2019 Z. z.,
2. nariadenie vlády Slovenskej republiky č. 165/2015 Z. z. na vykonanie § 4 ods. 5 zákona č. [384/2011 Z. z.](https://www.slov-lex.sk/pravne-predpisy/SK/ZZ/2011/384/) o osobitnom odvode vybraných finančných inštitúcií a o doplnení niektorých zákonov v znení zákona č. 87/2015 Z. z.

§ 3

Tento zákon nadobúda účinnosť 1. januára 2021.

1. ) § 13 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení zákona č. 383/2008 Z. z. [↑](#footnote-ref-1)
2. ) § 6 zákona č. 35/2019 Z. z. o finančnej správe a o zmene a doplnení niektorých zákonov. [↑](#footnote-ref-2)
3. ) § 30p zákona č. 67/2020 Z. z. o niektorých mimoriadnych opatreniach vo finančnej oblasti v súvislosti so šírením nebezpečnej nákazlivej ľudskej choroby COVID-19 v znení zákona č. 198/2020 Z. z. [↑](#footnote-ref-3)